El 26 de juny se celebrarà el Torneig de Bàsquet a Cadira de Rodes
09 de juny 2022

![](/media/ih4blmbn/c_torneomini.jpg?width=850&height=566.9886363636364)

El regidor d'Activitat Física, Salut i Esports, Javier Timón, juntament amb el coordinador de l'Escola de BSR CB l'Horta Godella, Víctor Carnero i l'esportista de la mateixa escola i veí saguntí, César Cervantes, han presentat este matí en el Consistori el Torneig de Bàsquet a Cadira de Rodes, el qual s'emmarca dins del Circuit Valencià 3x3 Bàsquet A Cadira De Rodes (BSR).

El torneig se celebrarà el diumenge, 26 de juny, en les instal·lacions exteriors del Pavelló Esportiu José Veral de 9 a 14 hores. L'activitat serà a l'aire lliure i està dividida en diverses parts, la primera d'elles serà una xarrada sobre este esport i la diversitat funcional i, en la segona part, es durà a terme una exhibició i la pròpia competició com a tal. Durant la competició se seguiran les normes estàndard del BSR. Així mateix, el BSR CB l'Horta Godella en col·laboració amb els diferents clubs de bàsquet de la ciutat, realitzaran una exhibició demà, també en els exteriors del pavelló.

El regidor d'Activitat Física, Salut i Esports, Javier Timón, ha agraït a l'Escola de BSR CB L'Horta Godella «**per impulsar este torneig»** i ha explicat que des de l'Ajuntament **«és el nostre compromís pensar en tot moment en la integració i la visibilització de les persones amb discapacitat. L'esport és una activitat per a tots i per a totes, sense cap mena de limitació ni d'excepció**».

Este torneig pretén fomentar, visibilitzar i acostar l'esport inclusiu a la ciutadania. A més, entre els objectius d'este torneig està donar a conéixer el BSR al públic, acostar i normalitzar l'esport adaptat, a més de la captació d'esportistes amb discapacitat física per a l'escola BSR o bé altres activitats esportives.

Els equips es conformaran d'un màxim de 5 membres, a més seran equips mixtos. Des de l'organització s'espera com a mínim la participació de 8 equips i fan una crida a la ciutadania en general perquè participen en l'activitat. No és necessari tindre discapacitat física per a participar, però com a mínim ha d'haver-hi una persona amb discapacitat en cada equip. L'organització també s'encarregarà de cedir cadires de rodes adaptades per el BSR per a aquelles persones que les necessiten.

Inicialment, es va plantejar realitzar el torneig en la plaça de la Concòrdia, en el Port de Sagunt, però la Demarcació de Costas no ho ha permés pel que, Timó, ha puntualitzat: «**Ens hauria encantat celebrar el torneig a la platja, creiem que hauria sigut un espai idoni per a la integració i difusió d'este, però no ha pogut ser, per la qual cosa hem buscat una altra ubicació que complisca amb les expectatives**».

**«El bàsquet és un dels esports més populars del programa paralímpic. A més, és un dels més estesos tant a nivell nacional com internacional. I este tipus de tornejos no hauria de ser una excepció sinó el normal**», ha afegit el regidor. A més, ha animat a la ciutadania a acudir al torneig, a participar, a animar i a donar suport a estes iniciatives.

*   [](http://www.facebook.com/sharer.php?u=https://aytosagunto.es/va/actualitat/el-26-de-juny-se-celebrara-el-torneig-de-basquet-a-cadira-de-rodes/ "Facebook")
*   [](http://twitter.com/share?url=https://aytosagunto.es/va/actualitat/el-26-de-juny-se-celebrara-el-torneig-de-basquet-a-cadira-de-rodes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-26-de-juny-se-celebrara-el-torneig-de-basquet-a-cadira-de-rodes/ "Linked In")
*   [](mailto:?body=https://aytosagunto.es/va/actualitat/el-26-de-juny-se-celebrara-el-torneig-de-basquet-a-cadira-de-rodes/)